CELEX: 32016D0025
Language: el
Date: 2016-09-21 00:00:00
Title: Απόφαση (ΕΕ) 2016/1734 της Ευρωπαϊκής Κεντρικής Τράπεζας, της 21ης Σεπτεμβρίου 2016, που τροποποιεί την απόφαση ΕΚΤ/2013/54 σχετικά με τις διαδικασίες πιστοποίησης των φορέων παραγωγής στοιχείων ασφαλείας του ευρώ και στοιχείων του ευρώ (EKT/2016/25)

29.9.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 262/30
            
         ΑΠΌΦΑΣΗ (ΕΕ) 2016/1734 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 21ης Σεπτεμβρίου 2016
   που τροποποιεί την απόφαση ΕΚΤ/2013/54 σχετικά με τις διαδικασίες πιστοποίησης των φορέων παραγωγής στοιχείων ασφαλείας του ευρώ και στοιχείων του ευρώ (EKT/2016/25)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 128 παράγραφος 1,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως τα άρθρα 12.1, 16 και 34.3,
   Εκτιμώντας τα ακόλουθα:
   
               (1)
            
            
               Το άρθρο 128 παράγραφος 1 της Συνθήκης και το άρθρο 16 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας προβλέπουν το αποκλειστικό δικαίωμα της Ευρωπαϊκής Κεντρικής Τράπεζα (ΕΚΤ) να επιτρέπει την έκδοση τραπεζογραμματίων ευρώ στην Ένωση. Το εν λόγω δικαίωμα συμπεριλαμβάνει την αρμοδιότητα λήψης μέτρων για τη διαφύλαξη του κύρους των τραπεζογραμματίων ευρώ ως μέσου πληρωμών και, κατ' επέκταση, τη δυνατότητα τροποποίησης του πεδίου της συγκεκριμένης αρμοδιότητας, έτσι ώστε τα εκάστοτε διαθέσιμα μέσα διασφάλισης της ακεραιότητας των τραπεζογραμματίων ευρώ να διατηρούν την καταλληλότητά τους για την εξυπηρέτηση του σκοπού αυτού.
            
         
               (2)
            
            
               Ενόψει τούτου και προς διασφάλιση της ακεραιότητας των τραπεζογραμματίων ευρώ οι πιστοποιημένοι φορείς παραγωγής υπόκεινται σε διαρκείς υποχρεώσεις, σύμφωνα με την απόφαση ΕΚΤ/2013/54 (1). Με βάση την εμπειρία από την έως τώρα εφαρμογή της εν λόγω απόφασης ορισμένες διαρκείς υποχρεώσεις χρήζουν τροποποίησης.
            
         
               (3)
            
            
               Η λήψη μέτρων που μπορούν να επηρεάσουν το καθεστώς πιστοποίησης ορισμένου πιστοποιημένου φορέα παραγωγής, περιλαμβανομένης της μεταβίβασης ή εκχώρησης υφιστάμενης πιστοποίησης, θα πρέπει να επιτρέπεται κατόπιν έγγραφης συγκατάθεσης της ΕΚΤ αναφορικά με το εκάστοτε μέτρο. Η υποχρέωση ενημέρωσης της ΕΚΤ σχετικά με μεταβολές στο ιδιοκτησιακό καθεστώς των ως άνω φορέων θα πρέπει να περιορίζεται στις περιπτώσεις στις οποίες, εξαιτίας των εν λόγω μεταβολών, εμπλεκόμενοι σε αυτές φορείς ενδέχεται να αποκτούν άμεσα ή έμμεσα τη δυνατότητα πρόσβασης σε εμπιστευτικές πληροφορίες.
            
         
               (4)
            
            
               Ακόμη, θα πρέπει να παρασχεθεί στην εκτελεστική επιτροπή η δυνατότητα να εφαρμόζει οικονομικές κυρώσεις στον τομέα της κοινής εξωτερικής πολιτικής και πολιτικής ασφαλείας και να λαμβάνει υπόψη κυρώσεις που επιβάλλονται βάσει διεθνών συμφωνιών. Παρομοίως, θα μπορούν να λαμβάνονται υπόψη και άλλα συναφή μέσα, όπως τα ψηφίσματα του Συμβουλίου Ασφαλείας των ΗΕ.
            
         
               (5)
            
            
               Ως εκ τούτου, η απόφαση ΕΚΤ/2013/54 θα πρέπει να τροποποιηθεί,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τροποποίηση
   Το άρθρο 12 της απόφασης ΕΚΤ/2013/54 αντικαθίσταται από το ακόλουθο κείμενο:
   
      «Άρθρο 12
      Διαρκείς υποχρεώσεις των πιστοποιημένων φορέων παραγωγής
      1.   Οι πιστοποιημένοι φορείς παραγωγής οφείλουν να τηρούν την εμπιστευτικότητα των ουσιαστικών προδιαγραφών.
      2.   Όποτε ανανεώνεται ή τροποποιείται πιστοποιητικό κατά τα αναφερόμενα στο άρθρο 4 παράγραφος 3 σε σχέση με ορισμένη μονάδα παραγωγής, οι οικείοι πιστοποιημένοι φορείς παραγωγής προσκομίζουν στην ΕΚΤ αντίγραφό του εντός τριών μηνών από την ημερομηνία ανανέωσης ή τροποποίησης. Οι ίδιοι ενημερώνουν αμέσως την ΕΚΤ, εγγράφως, σχετικά με τυχόν ανάκληση οποιουδήποτε εκ των ως άνω πιστοποιητικών.
      3.   Οι πιστοποιημένοι φορείς παραγωγής ενημερώνουν αμέσως την ΕΚΤ, εγγράφως, σχετικά με την πρόθεσή τους να προβούν σε οποιαδήποτε από τις ακόλουθες ενέργειες:
      
                  α)
               
               
                  να τροποποιήσουν ρυθμίσεις στην οικεία μονάδα παραγωγής αφότου έχουν λάβει πιστοποίηση, συμπεριλαμβανομένων των λεπτομερειών του άρθρου 5 παράγραφος 2 στοιχεία α) έως δ), με τρόπο που επηρεάζει ή μπορεί να επηρεάσει τη συμμόρφωση με τις σχετικές προδιαγραφές πιστοποίησης·
               
            
                  β)
               
               
                  να μεταβιβάσουν ή να εκχωρήσουν τις πιστοποιήσεις τους σε τρίτους, συμπεριλαμβανομένων θυγατρικών τους και συνδεδεμένων εταιρειών·
               
            
                  γ)
               
               
                  να μεταβάλουν το ιδιοκτησιακό τους καθεστώς, εφόσον η μεταβολή μπορεί να επιτρέψει σε οποιονδήποτε φορέα υπόκειται σε αυτή να αποκτήσει άμεσα ή έμμεσα πρόσβαση σε εμπιστευτικές πληροφορίες, όπως οι ουσιαστικές προδιαγραφές, την εμπιστευτικότητα των οποίων απαιτείται να διαφυλάσσουν οι ίδιοι βάσει σχετικών εφαρμοστέων νομικών πράξεων της ΕΚΤ ή βάσει σχετικής συμβατικής υποχρέωσής τους έναντι της ΕΚΤ, μιας ή περισσότερων ΕθνΚΤ ή ενός ή περισσότερων άλλων πιστοποιημένων φορέων παραγωγής·
               
            
                  δ)
               
               
                  να κινήσουν διαδικασία εκκαθάρισής τους ή άλλη ανάλογη διαδικασία·
               
            
                  ε)
               
               
                  να αναδιοργανώσουν τη δραστηριότητα ή τη δομή τους κατά τρόπο που μπορεί να επηρεάσει τη δραστηριότητα για την οποία έχουν λάβει πιστοποίηση·
               
            
                  στ)
               
               
                  να αναθέσουν υπεργολαβικά ή να επιτρέψουν σε τρίτους, πλην των υπαλλήλων τους, να συμμετάσχουν σε δραστηριότητα στοιχείων του ευρώ ή δραστηριότητα ασφαλείας του ευρώ για την οποία οι ίδιοι έχουν λάβει πιστοποίηση, ανεξάρτητα από το αν η υπεργολαβική αυτή ανάθεση ή συμμετοχή τρίτων στις εν λόγω δραστηριότητες πρόκειται να λάβει χώρα στην οικεία ή σε άλλη μονάδα παραγωγής·
               
            
                  ζ)
               
               
                  να αναθέσουν ή να μεταβιβάσουν σε τρίτους, συμπεριλαμβανομένων των θυγατρικών τους και των συνδεδεμένων εταιρειών, οποιοδήποτε τμήμα της δραστηριότητας ασφαλείας του ευρώ ή της δραστηριότητας στοιχείων του ευρώ ή οποιαδήποτε στοιχεία ασφαλείας του ευρώ ή στοιχεία του ευρώ.
               
            4.   Οι πιστοποιημένοι φορείς παραγωγής μπορούν να επιτρέπουν σε τρίτους, συμπεριλαμβανομένων των θυγατρικών τους και των συνδεδεμένων εταιρειών, να συμμετέχουν στις δραστηριότητες των στοιχείων στ) και ζ) της παραγράφου 3 μόνον εφόσον οι τρίτοι έχουν λάβει πιστοποίηση ή προσωρινή πιστοποίηση σύμφωνα με το άρθρο 2. Στο αίτημα για κίνηση της διαδικασίας χορήγησης προσωρινής πιστοποίησης ο τρίτος βεβαιώνει εγγράφως προς την ΕΚΤ τυχόν πρόθεσή του να διεξαγάγει τη δραστηριότητα ασφαλείας του ευρώ ή τη δραστηριότητα στοιχείων του ευρώ για την οποία η ΕΚΤ έχει χορηγήσει πιστοποίηση ή προσωρινή πιστοποίηση στον μεταβιβάζοντα ή εκχωρούντα φορέα παραγωγής, χωρίς τροποποιήσεις των ρυθμίσεων στην οικεία μονάδα παραγωγής. Στην περίπτωση αυτή η ΕΚΤ μπορεί να περιορίζει την αξιολόγηση του αιτήματος σε αξιολόγηση των πληροφοριών και στοιχείων τεκμηρίωσης που της παρέχει ο φορέας παραγωγής στην έγγραφη βεβαίωσή του, εκτός αν κατά τη διάρκεια επιθεωρήσεων στη μονάδα παραγωγής εντοπιστεί σοβαρή περίπτωση μη συμμόρφωσης με τις σχετικές ουσιαστικές προδιαγραφές στη συγκεκριμένη μονάδα, η επανόρθωση της οποίας παραμένει εκκρεμής.
      5.   Για οποιαδήποτε από τις ενέργειες ενός πιστοποιημένου φορέα παραγωγής κατά την παράγραφο 3 απαιτείται η προηγούμενη έγγραφη συγκατάθεση της ΕΚΤ. Η εκτελεστική επιτροπή μπορεί να αρνηθεί να παράσχει την προηγούμενη έγγραφη συγκατάθεση της ΕΚΤ ή να την παράσχει μόνο υπό τον όρο της συμμόρφωσης των αιτούντων φορέων παραγωγής με τους περιορισμούς ή τις υποχρεώσεις που αφορούν τις αντίστοιχες ενέργειες, στις ακόλουθες περιπτώσεις.
      
                  α)
               
               
                  Όταν έχει εύλογες αμφιβολίες ως προς τη συμμόρφωση των (ενός ή περισσότερων) αιτούντων φορέων παραγωγής με οποιαδήποτε σχετική προδιαγραφή πιστοποίησης.
               
            
                  β)
               
               
                  Όταν ορισμένος φορέας που συμμετέχει στη σκοπούμενη δραστηριότητα i) είναι εγκατεστημένος σε τρίτο κράτος, το οποίο δεν είναι κράτος μέλος της Ένωσης ούτε κράτος μέλος της Ευρωπαϊκής Ζώνης Ελεύθερων Συναλλαγών ή ii) είναι εγκατεστημένος σε κράτος μέλος της Ένωσης ή της Ευρωπαϊκής Ζώνης Ελεύθερων Συναλλαγών, αλλά η άσκηση της δραστηριότητάς του ελέγχεται, μέσω δικαιωμάτων κυριότητας ή συγκυριότητας ή άλλων μορφών άμεσου ή έμμεσου ελέγχου, από φορείς εγκατεστημένους εκτός κράτους μέλους της Ένωσης ή της Ευρωπαϊκής Ζώνης Ελεύθερων Συναλλαγών. Όταν η εκτελεστική επιτροπή αποφασίζει σχετικά με την παροχή συγκατάθεσης για συγκεκριμένη ενέργεια, λαμβάνει υπόψη αν η ενέργεια αυτή θα μπορούσε να θεωρηθεί ότι προσκρούει σε πλαίσια επιβολής κυρώσεων που ενδέχεται να επηρεάζουν τον ενδιαφερόμενο φορέα, όπως:
                  
                              i)
                           
                           
                              σε απόφαση ή κανονισμό του Συμβουλίου της Ευρωπαϊκής Ένωσης σχετικά με οικονομικές κυρώσεις στον τομέα της κοινής εξωτερικής πολιτικής και πολιτικής ασφαλείας ή σε εκπεφρασμένο σκοπό ή στην επιδίωξη της εν λόγω απόφασης ή του κανονισμού·
                           
                        
                              ii)
                           
                           
                              σε υποχρέωση των κρατών μελών προβλεπόμενη σε άμεσα εφαρμοστέες νομικές πράξεις της Ένωσης για την εφαρμογή οικονομικών κυρώσεων στον τομέα της κοινής εξωτερικής πολιτικής και πολιτικής ασφαλείας·
                           
                        
                              iii)
                           
                           
                              σε διεθνή συμφωνία εγκεκριμένη από τα νομοθετικά σώματα της Ένωσης ή όλων των κρατών μελών με νόμισμα το ευρώ.
                           
                        
            Η φύση και η έκταση των περιορισμών και υποχρεώσεων σε σχέση με τις ως άνω ενέργειες θα πρέπει να οριοθετούνται από την ανάγκη επίτευξης του σκοπού που διαλαμβάνεται στην απόφαση της εκτελεστικής επιτροπής. Οι εν λόγω περιορισμοί και υποχρεώσεις θα πρέπει να διαμορφώνονται κατά τρόπο που να παρεμβαίνει όσο το δυνατό λιγότερο στην ελευθερία άσκησης οικονομικής δραστηριότητας. Το διοικητικό συμβούλιο ενημερώνεται αμέσως για κάθε απόφαση της εκτελεστικής επιτροπής που δεν παρέχει την προηγούμενη έγγραφη συγκατάθεση της ΕΚΤ ή που την παρέχει μόνο υπό τον όρο της συμμόρφωσης των (ενός ή περισσότερων) αιτούντων φορέων με τους ως άνω περιορισμούς ή υποχρεώσεις.
      Η εκτελεστική επιτροπή έχει το δικαίωμα μεταβίβασης της αρμοδιότητας παροχής της προηγούμενης έγγραφης συγκατάθεσης της ΕΚΤ στο επιχειρησιακό επίπεδο λήψης αποφάσεων της ΕΚΤ στις περιπτώσεις στις οποίες υπάρχει συμμόρφωση με όλες τις προδιαγραφές πιστοποίησης και στις οποίες κανείς εκ των φορέων που συμμετέχουν στη σκοπούμενη δραστηριότητα δεν είναι εγκατεστημένος εκτός της Ευρωπαϊκής Ένωσης ή της Ευρωπαϊκής Ζώνης Ελεύθερων Συναλλαγών.
      6.   Οι πιστοποιημένοι φορείς παραγωγής ενημερώνουν αμέσως την ΕΚΤ, εγγράφως, σε περίπτωση που επιχειρούν οποιαδήποτε από τις ενέργειες της παραγράφου 3, ασχέτως αν έχει παρασχεθεί η προηγούμενη έγγραφη συγκατάθεση της ΕΚΤ ή όχι, ή σε περίπτωση που συντρέχει οποιοδήποτε από τα ακόλουθα γεγονότα:
      
                  α)
               
               
                  έναρξη διαδικασίας εκκαθάρισής τους ή άλλης ανάλογης διαδικασίας·
               
            
                  β)
               
               
                  έναρξη διαδικασίας εξυγίανσής τους η οποία μπορεί να επηρεάσει με οποιονδήποτε τρόπο τη δραστηριότητα για την οποία έχουν λάβει πιστοποίηση·
               
            
                  γ)
               
               
                  διορισμός εκκαθαριστή, συνδίκου πτώχευσης, διαχειριστή ή άλλου ανάλογου προσώπου· ή
               
            
                  δ)
               
               
                  παρέλευση χρονικού διαστήματος 34 αδιάλειπτων μηνών από την τελευταία παραγωγή τους.
               
            7.   Οι φορείς παραγωγής που διαθέτουν προσωρινή πιστοποίηση ενημερώνουν την ΕΚΤ αμέσως μόλις λάβουν επίσημη παραγγελία παραγωγής από άλλους πιστοποιημένους φορείς παραγωγής, ΕθνΚΤ ή την ΕΚΤ, ώστε οι σχετικές επιθεωρήσεις να λάβουν χώρα το συντομότερο δυνατό. Η κοινοποίηση περιλαμβάνει πληροφορίες σχετικά με την επίσημη παραγγελία παραγωγής και την προγραμματισμένη ημερομηνία έναρξης και λήξης της παραγωγής.
      8.   Οι φορείς παραγωγής που διαθέτουν προσωρινή πιστοποίηση παρέχουν στην ΕΚΤ πληροφορίες σχετικά με πτυχές που αφορούν το περιβάλλον, την υγεία και την ασφάλεια, όπως απαιτείται βάσει των σχετικών ουσιαστικών προδιαγραφών.
      9.   Οι πιστοποιημένοι φορείς παραγωγής που είναι εκτυπωτικά εργοστάσια μεριμνούν για την πραγματοποίηση αναλύσεων των χημικών ουσιών σε έτοιμα τραπεζογραμμάτια ευρώ και υποβάλλουν στην ΕΚΤ στοιχεία σύμφωνα με τις σχετικές προδιαγραφές περιβάλλοντος, υγείας και ασφάλειας.».
   
   Άρθρο 2
   Τελικές διατάξεις
   Η παρούσα απόφαση αρχίζει να παράγει αποτελέσματα την ημέρα της κοινοποίησής της στους αποδέκτες.
   Εφαρμόζεται από την 1η Νοεμβρίου 2016.
   Άρθρο 3
   Αποδέκτες
   Η παρούσα απόφαση απευθύνεται στους φορείς παραγωγής στοιχείων ασφαλείας του ευρώ και στοιχείων του ευρώ και στις εθνικές κεντρικές τράπεζες των κρατών μελών με νόμισμα το ευρώ, όταν αυτές διεξάγουν ελέγχους αποθέματος, ελέγχους σχετικά με την καταστροφή ή ελέγχους σχετικά με τη μεταφορά.
   
      Φρανκφούρτη, 21 Σεπτεμβρίου 2016.
      
         
            Ο πρόεδρος της ΕΚΤ
         
         Mario DRAGHI
      
   
   
      (1)  Απόφαση EKT/2013/54, της 20ής Δεκεμβρίου 2013, σχετικά με τις διαδικασίες πιστοποίησης των φορέων παραγωγής στοιχείων ασφαλείας του ευρώ και στοιχείων του ευρώ και την τροποποίηση της απόφασης ΕΚΤ/2008/3 (ΕΕ L 57 της 27.2.2014, σ. 29).